ກອງປະຊຸມລັດຖະບານສະໄໝສາມັນ ປະຈໍາເດືອນມັງກອນ 2020 ໄດ້ໄຂຂຶ້ນຢ່າງເປັນທາງການໃນວັນທີ 22 ແລະ ປິດລົງໃນຕອນບ່າຍວັນທີ 23 ມັງກອນ ທີ່ສໍານັກງານນາຍົກລັດຖະມົນຕີ, ນະຄອນຫຼວງວຽງຈັນ, ພາຍໃຕ້ການເປັນປະທານຂອງທ່ານ ທອງລຸນ ສີສຸລິດ ນາຍົກລັດຖະມົນຕີ, ໂດຍມີບັນດາທ່ານຮອງນາຍົກລັດຖະມົນຕີ ແລະ ສະມາຊິກລັດຖະບານທ່ານອື່ນໆ ພ້ອມດ້ວຍແຂກທີ່ຖືກເຊີນ ເຂົ້າຮ່ວມຢ່າງພ້ອມພຽງ. ກອງປະຊຸມ ໄດ້ພິຈາລະນາບັນຫາສໍາຄັນຕ່າງໆ ດັ່ງນີ້:
- ກອງປະຊຸມ ໄດ້ຮັບຟັງການລາຍງານຫຍໍ້ຈາກຂະແໜງການທີ່ກ່ຽວຂ້ອງກ່ຽວກັບ ສະພາບພົ້ນເດັ່ນຂອງພາກພື້ນ ແລະ ສາກົນ, ການສົ່ງເສີມການຜະລິດເປັນສິນຄ້າຂອງປະຊາຊົນ, ການເຝົ້າລະວັງພະຍາດຕິດແປດຕ່າງໆ, ອັດຕາແລກປ່ຽນເງິນຕາ ແລະ ການຄຸ້ມຄອງລາຄາສິນຄ້າ, ສະພາບການປ່ຽນແປງຂອງດິນຟ້າອາກາດ ແລະ ສະພາບຫາງສຽງສັງຄົມ. ຕໍ່ບັນຫາດັ່ງກ່າວ, ກອງປະຊຸມ ໄດ້ພ້ອມກັນຄົ້ນຄວ້າ ແລະ ມີຄວາມເປັນເອກະພາບສູງ ເພື່ອກໍານົດມາດຕະການແກ້ໄຂ ເປັນຕົ້ນ:
- ໃຫ້ກະຊວງການຕ່າງປະເທດເປັນເຈົ້າການສືບຕໍ່ຕິດຕາມຢ່າງໃກ້ຊິດ, ກຽມພ້ອມຮັບມືຮອບດ້ານກັບບັນຫາຕ່າງໆ ທີ່ອາດຈະເກີດຂຶ້ນ ເພື່ອສືບຕໍ່ຮັກສາຄວາມສະຫງົບ ແລະ ຄວາມມີສະຖຽນລະພາບທາງດ້ານການເມືອງ ໃຫ້ໜັກແໜ້ນ ແລະ ໝັ້ນຄົງ ແລະ ມີການລາຍງານລັດຖະບານ ຢ່າງເປັນປົກກະຕິ;
- ໃຫ້ກະຊວງປ້ອງກັນປະເທດ, ກະຊວງປ້ອງກັນຄວາມສະຫງົບ ແລະ ພາກສ່ວນກ່ຽວຂ້ອງ ເອົາໃຈໃສ່ເພີ່ມທະວີຄວາມເປັນເຈົ້າການຕິດຕາມ ສະພາບປະກົດການຫຍໍ້ທໍ້ທາງສັງຄົມ, ປຸ້ນຈີ້ຊີງຊັບ, ຂີ້ລັກງັດແງະ, ການລັກລອບຄ້າຂາຍສິ່ງຜິດກົດໝາຍ, ການເກີດອຸປະຕິເຫດຕາມທ້ອງຖະໜົນ ແລະ ອັກຄີໄພທີ່ອາດເກີດຂຶ້ນ, ພ້ອມທັງກຳນົດມາດຕະການ ແກ້ໄຂປະກົດການຫຍໍ້ທໍ້ຕ່າງໆ ໃຫ້ເຂັ້ມງວດ, ເດັດຂາດ ແລະ ທັນການ;
- ໃຫ້ກະຊວງອຸດສາຫະກໍາ ແລະ ການຄ້າ ສົມທົບກັບກະຊວງກະສິກໍາ ແລະ ປ່າໄມ້ ສືບຕໍ່ຊຸກຍູ້ ແລະ ສົ່ງເສີມການຜະລິດສິນຄ້າພາຍໃນ, ໂດຍສະເພາະແມ່ນ ສິນຄ້າປະເພດສະບຽງອາຫານ ໃຫ້ສາມາດຕອບສະໜອງພຽງພໍກັບຄວາມຮຽກຮ້ອງຕ້ອງການ ພ້ອມທັງ ວາງມາດຕະການໃນການຄຸ້ມຄອງການນຳເຂົ້າສິນຄ້າອຸປະໂພກ-ບໍລິໂພກ, ການກຳນົດລາຄາສິນຄ້າໃນທ້ອງຕະຫຼາດໃຫ້ມີຄວາມເໝາະສົມ ແລະ ສົມເຫດສົມຜົນ, ເດັດຂາດບໍ່ໃຫ້ມີການສວຍໂອກາດ ຂຶ້ນລາຄາສິນຄ້າໂດຍສະເພາະ ໃນຊ່ວງເທດສະການຕ່າງໆ;
- ໃຫ້ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງກະສິກໍາ ແລະ ປ່າໄມ້ ເປັນເຈົ້າການສົມ ທົບກັບພາກສ່ວນກ່ຽວຂ້ອງ ຕິດຕາມການປ່ຽນແປງສະພາບດິນຟ້າອາກາດ ເອົາໃຈໃສ່ຊຸກຍູ້ການສະໜອງນໍ້າເຂົ້າໃນການ ຜະລິດການປູກພືດລະດູແລ້ງ ແລະ ຕິດຕາມເຝົ້າລະວັງການແຜ່ລະບາດຂອງພະຍາດສັດ ແລະ ແຈ້ງເຕືອນໃຫ້ປະຊາຊົນ ຮັບຊາບ ຢ່າງເປັນປົກກະຕິ;
- ໃຫ້ກະຊວງສາທາລະນະສຸກ ສົມທົບກັບພາກສ່ວນກ່ຽວຂ້ອງ ຕິດຕາມເຝົ້າລະວັງ ແລະ ສະກັດກັ້ນການລະບາດ ຂອງພະຍາດທາງເດີນຫາຍໃຈ ໄວຣັດຊະນິດໃໝ່ ພ້ອມທັງ ແຈ້ງເຕືອນ, ແນະນໍາໃຫ້ປະຊາຊົນຮັບຊາບ ແລະ ເຂົ້າໃຈເຖິງວິທີປ້ອງກັນ.
- ກອງປະຊຸມ ໄດ້ຮັບຟັງການລາຍງານກ່ຽວກັບ ການຜັນຂະຫຍາຍຜົນຂອງກອງປະຊຸມຄັ້ງທີ່ 42 ຂອງຄະນະ ກໍາມະການຮ່ວມມືທະວີພາຄີ ລະຫວ່າງ ລາວ-ຫວຽດນາມ, ຜ່ານການຮັບຟັງ ແລະ ການປະກອບຄໍາເຫັນ ຂອງສະມາຊິກ ລັດຖະບານ, ກອງປະຊຸມ ໄດ້ມີທິດຊີ້ນໍາ ໃຫ້ບັນດາກະຊວງ, ອົງການທຽບເທົ່າກະຊວງ ແລະ ພາກສ່ວນທີ່ກ່ຽວຂ້ອງຈັດຕັ້ງຜັນຂະຫຍາຍ ຂໍ້ຕົກລົງວ່າດ້ວຍແຜນການຮ່ວມມື ປະຈຳປີ 2020 ລະຫວ່າງລັດຖະບານ ແຫ່ງ ສປປ ລາວ ແລະ ສສ ຫວຽດນາມ ໂດຍໃຫ້ຫັນເປັນແຜນວຽກ, ແຜນງານ ແລະ ມີການແບ່ງຄວາມຮັບຜິດຊອບໃຫ້ຈະແຈ້ງ ໂດຍໃຫ້ເອົາໃຈໃສ່ເປັນພິເສດ ໃນການຈັດຕັ້ງປະຕິບັດວຽກງານ ແລະ ບັນດາໂຄງການຕ່າງໆ ໃຫ້ໄດ້ຮັບຜົນດີ.
- ກອງປະຊຸມ ໄດ້ຮັບຟັງການລາຍງານກ່ຽວກັບຜົນການຢ້ຽມຢາມ ສປ ຈີນ ຢ່າງເປັນທາງການຂອງທ່ານນາຍົກ ລັດຖະມົນຕີແຫ່ງ ສປປ ລາວ ໃນວັນທີ 5-9 ມັງກອນ 2020. ຜ່ານການຮັບຟັງ ແລະ ການປະກອບຄໍາເຫັນຂອງສະມາຊິກລັດຖະບານ, ກອງປະຊຸມໄດ້ມີທິດຊີ້ນຳໃຫ້ຂະແໜງການກ່ຽວຂ້ອງ ຈົ່ງເອົາໃຈໃສ່ຕິດຕາມ, ຊຸກຍູ້ ແລະ ແກ້ໄຂບັນດາຂອດຄົງຄ້າງຕ່າງໆ ເພື່ອຜັນຂະຫຍາຍ ແລະ ຈັດຕັ້ງປະຕິບັດ ບັນດາເນື້ອໃນເອກະສານ, ໂຄງການ ແລະ ກິດຈະກຳການຮ່ວມມືຕ່າງໆທີ່ໄດ້ຕົກລົງກັນ ໃຫ້ມີປະສິດທິຜົນ.
- ກອງປະຊຸມໄດ້ຮັບຟັງບົດລາຍງານການຍົກລະດັບການພົວພັນຮ່ວມມືສອງຝ່າຍ ລະຫວ່າງ ສປປ ລາວ ແລະ ສະຫະພັນ ຣັດເຊຍ ໃນສະພາບການໃໝ່ ແລະ ເຫັນດີໃຫ້ແຕ່ງຕັ້ງ ຄະນະຮັບຜິດຊອບຈັດຕັ້ງ ການສະເຫຼີມສະຫຼອງ 60 ປີ ສາຍພົວພັນການທູດ ລາວ-ຣັດເຊຍ ເຊິ່ງຈະຄົບຮອບໃນເດືອນຕຸລາ 2020 ໂດຍມີກະກຽມບັນດາກິດຈະກໍາການສະເຫຼີມ ສະຫຼອງໃຫ້ດີ ເຊັ່ນ: ການຫວນຄືນປະຫວັດສາດສາຍພົວພັນຮ່ວມມື ລະຫວ່າງ ສອງຊາດ ລາວ-ຣັດເຊຍ, ການແລກປ່ຽນດ້ານສິນລະປະວັນນະຄະດີ ແລະ ອື່ນໆ.
- ກອງປະຊຸມໄດ້ຮັບຟັງການລາຍງານກ່ຽວກັບ ການຫັນເປັນທັນສະໄໝ ໃນການຊໍາລະສະສາງ ແລະ ການເກັບລາຍຮັບເຂົ້າງົບປະມານ ຜ່ານລະບົບໂທລະສັບມືຖື “Mobile Money”, ຜ່ານການຮັບຟັງ ແລະ ການປະກອບຄໍາເຫັນຂອງສະມາຊິກລັດຖະບານ, ກອງປະຊຸມລັດຖະບານໄດ້ມີທິດຊີ້ນໍາ ໃຫ້ແຕ່ງຕັ້ງຄະນະສະເພາະກິດ ໂດຍມອບໃຫ້ ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ເປັນຫົວໜ້າຄະນະ ມີບັນດາລັດຖະມົນຕີ ແລະ ຮອງລັດຖະມົນຕີກະຊວງທີ່ກ່ຽວຂ້ອງ ເປັນຄະນະ ແລະ ມີໜ່ວຍງານປະຕິບັດວຽກ ແລະ ລົງເລິກທາງດ້ານວິຊາການ ໂດຍໃຫ້ລົງເລິກຄົ້ນຄວ້າພາລະບົດບາດ ແລະ ກຳນົດໄລຍະເວລາໃນການຈັດຕັ້ງປະຕິບັດວຽກງານດັ່ງກ່າວ ພ້ອມທັງ ສ້າງແຜນແມ່ບົດການຫັນໄປສູ່ເສດຖະ ກິດດີຈີຕອນແຫ່ງຊາດ ແລະ ສ້າງແຜນແມ່ບົດການຫັນໄປສູ່ການຊໍາລະສະສາງ ແບບດີຈີຕອນ; ຈາກນັ້ນ ກໍ່ໃຫ້ນໍາມາລາຍງານຄວາມໜ້າຄືບໜ້າໃນການຈັດຕັ້ງປະຕິບັດວຽກງານດັ່ງກ່າວ ຕໍ່ກອງປະຊຸມລັດຖະບານສະໄໝສາມັນປະຈໍາເດືອນ ມີນາ 2020 ທີ່ຈະມາເຖິງ.
- ກອງປະຊຸມໄດ້ພິຈາລະນາ ແລະ ເຫັນດີຮັບຮອງເອົາ ຮ່າງດໍາລັດວ່າດ້ວຍກອງທຶນສົ່ງເສີມ ແລະ ພັດທະນາພະລັງ
ງານຊົນນະບົດ. ກອງປະຊຸມໄດ້ເຫັນດີດ້ານຫຼັກການຮັບຮອງເອົາຮ່າງດຳລັດສະບັບດັ່ງກ່າວ ແລະ ໄດ້ຊີ້ນໍາໃຫ້ກະຊວງພະລັງງານ ແລະ ບໍ່ແຮ່ ສົມທົບກັບພາກສ່ວນທີ່ກ່ຽວຂ້ອງ ປັບປຸງຕື່ມຕາມການປະກອບຄໍາເຫັນຂອງສະມາຊິກລັດຖະບານ ເປັນຕົ້ນ ແມ່ນບາງເນື້ອໃນຂອງບາງມາດຕາ ໃຫ້ຄົບຖ້ວນ, ລະອຽດ, ຈະແຈ້ງ, ຮັດກຸມ ແລະ ແທດຕົວຈິງ ໂດຍສະເພາະ ແຫຼ່ງລາຍຮັບ ແລະ ການນໍາໃຊ້ກອງທຶນສົ່ງເສີມ ແລະ ພັດທະນາພະລັງງານ; ການຄຸ້ມຄອງບໍລິຫານກອງທຶນສົ່ງເສີມ ແລະ ພັດທະນາພະລັງງານ; ການເປີດບັນຊີ, ການກວດສອບ ແລະ ການລາຍງານ ແລະ ອື່ນໆ. ພາຍຫຼັງປັບປຸງສໍາເລັດແລ້ວ ໃຫ້ສົມທົບກັບ ຫ້ອງວ່າການສໍານັກງານນາຍົກລັດຖະມົນຕີ ກວດກາຮຽບຮຽງຄືນ ແລ້ວສະເໜີທ່ານນາຍົກລັດຖະມົນຕີ ລົງລາຍເຊັນປະກາດໃຊ້ ຢ່າງເປັນທາງການ.
ໃນຕອນທ້າຍຂອງກອງປະຊຸມ ທ່ານນາຍົກລັດຖະມົນຕີ ໄດ້ຊີ້ນໍາເນັ້ນໜັກໃຫ້ຄະນະລັດຖະບານ ເອົາໃຈໃສ່ຈັດຕັ້ງປະຕິບັດວຽກງານຈຸດສຸມຈໍານວນໜຶ່ງ ດັ່ງນີ້:
- ສຳລັບແຜນວຽກຈຸດສຸມ ປີ 2020 ມີຄື:
- ສືບຕໍ່ຮັບປະກັນສະຖຽນລະພາບທາງດ້ານເສດຖະກິດມະຫາພາກ ແລະ ແກ້ໄຂຄວາມຫຍຸ້ງຍາກທາງດ້ານເສດຖະ ກິດ-ການເງິນ ໃຫ້ມີທ່າຕັ້ງໜ້າກວ່າເກົ່າ;
- ຈັດຕັ້ງປະຕິບັດ ຄໍາສັ່ງເລກທີ 03/ນຍ, ລົງວັນທີ 21 ມັງກອນ 2020 ວ່າດ້ວຍການປັບປຸງວຽກງານການ ບໍລິການການອອກໃບອະນຸຍາດລົງທຶນ ແລະ ການອອກໃບອະນຸຍາດດໍາເນີນທຸລະກິດ;
- ສືບຕໍ່ແກ້ໄຂໜີ້ສິນໂຄງການລົງທຶນຂອງລັດ ໃຫ້ສໍາເລັດຕາມແຜນກໍານົດໄວ້ ເພື່ອສ້າງຄວາມສະດວກໃຫ້ທຸລະກິດມີການຂັບເຂື່ອນໃນທາງທີ່ມີປະສິດທິພາບສູງຂຶ້ນ;
- ຍົກລະດັບ ແລະ ຄຸນນະພາບຂອງການສຶກສາ ແລະ ການບໍລິການ ດ້ານສາທາລະນະສຸກໃຫ້ດີຂຶ້ນ;
- ສຸມໃສ່ວຽກງານພັດທະນາຊົນນະບົດ ແລະ ລຶບລ້າງຄວາມທຸກຍາກ (ຕິດພັນກັບການຊຸກຍູ້ປຸກລະດົມຂະບວນການຮັກຊາດ ແລະ ພັດທະນາ ໃຫ້ເຂົ້າສູ່ລວງເລິກ);
- ຊ່ວຍເຫຼືອປະຊາຊົນ ແລະ ຟື້ນຟູເຂດ ທີ່ຖືກກະທົບຈາກໄພພິບັດ;
- ສືບຕໍ່ຈັດຕັ້ງປະຕິບັດຄໍາສັ່ງ ເລກທີ 15/ນຍ ແລະ ຜັນຂະຫຍາຍ ແລະ ຈັດຕັ້ງປະຕິບັດ ແຜນແມ່ບົດຈັດສັນທີ່ດິນແຫ່ງຊາດ;
- ສືບຕໍ່ຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ (SDG)
- ເອົາໃຈໃສ່ວຽກງານປ້ອງກັນຊາດ-ປ້ອງກັນຄວາມສະຫງົບ, ແກ້ໄຂປະກົດການຫຍໍ້ທໍ້ທາງສັງຄົມ ເພື່ອຮັບປະກັນສະຖຽນລະພາບທາງການເມືອງ ແລະ ຄວາມສະຫງົບຂອງສັງຄົມ;
- ສືບຕໍ່ເສີມຂະຫຍາຍວຽກງານພົວພັນຮ່ວມມືສາກົນໃນຂອບ 2 ຝ່າຍ ແລະ ຫຼາຍຝ່າຍ ທີ່ໄດ້ຕົກລົງກັບບັນດາປະເທດເພື່ອນມິດ ແລະ ອົງການສາກົນ ໃຫ້ແຕກດອກອອກຜົນໂດຍໄວ (ໂດຍເອົາໃຈໃສ່ພິເສດຕໍ່ໂຄງການຮ່ວມມືລາວ-ຫວຽດນາມ ແລະ ລາວ-ຈີນ);
- ກະກຽມກອງປະຊຸມສຸດຍອດແມ່ນໍ້າຂອງ-ແມ່ນໍ້າລ້ານຊ້າງ (MCL) ຄັ້ງທີ 3, ກອງປະຊຸມສຸດຍອດຍຸດທະສາດການຮ່ວມມືດ້ານເສດຖະກິດ ແມ່ນໍ້າ ອີລາວະດີ-ແມ່ນໍ້າເຈົ້າພະຍາ-ແມ່ນໍ້າຂອງ (ACMECS) ຄັ້ງທີ 9; ກອງປະຊຸມສຸດຍອດ (CLMV) ຄັ້ງທີ 10 ແລະ ກອງປະຊຸມສຸດຍອດເຂດສາມຫຼ່ຽມພັດທະນາ (CLV) ທີ່ລາວຈະເປັນເຈົ້າພາບໃນເດືອນມີນາ 2020 ນີ້ ແລະ ວຽກສໍາຄັນອື່ນໆ.
- ແຜນວຽກຈຸດສຸມປະຈໍາເດືອນ ກຸມພາ 2020
ພວກເຮົາຈະໄດ້ສຸມໃສ່ວຽກງານຈຸດສຸມຂອງລັດຖະບານ ປະຈໍາເດືອນກຸມພາ ເຊິ່ງຂໍເນັ້ນບາງວຽກຈຸດສຸມ ດັ່ງນີ້:
- ໃຫ້ສືບຕໍ່ຮັກສາສະຖຽນລະພາບທາງດ້ານການເມືອງ ໃຫ້ມີຄວາມສະຫງົບ, ເປັນລະບຽບຮຽບຮ້ອຍ, ປ້ອງກັນ, ສະກັດກັ້ນບັນຫາປະກົດການຫຍໍ້ທໍ້ໃນສັງຄົມ ເປັນຕົ້ນແມ່ນ ການຄາດຕະກໍາ, ປຸ້ນຈີ້ຊິງຊັບ, ຂີ້ລັກງັດແງະ, ອັກຄີໄພ, ບັນ ຫາສິງເສບຕິດ ແລະ ອື່ນໆ ໃຫ້ມີມາດຕະການລະອຽດ ແລະ ເຂັ້ມງວດ ເພື່ອເຮັດໃຫ້ບັນດາປະກົດການຫຍໍ້ທໍ້ ຫຼຸດລົງເທື່ອລະກ້າວ. ພວກເຮົາຕ້ອງໄດ້ເພີ່ມຄວາມເອົາໃຈໃສ່ໃນການຄຸ້ມຄອງການສະຫຼອງວັນປີໄໝຂອງຊາວຫວຽດນາມ ແລະ ຈີນ ໃຫ້ມີຄວາມເປັນລະບຽບຮຽບຮ້ອຍ ບໍ່ໃຫ້ມີເຫດການທີ່ບໍ່ດີເກີດຂຶ້ນ, ຫ້າມບໍ່ໃຫ້ຈຸດກະໂພກທີ່ມີສຽງດັງລົບກວນ ໃນຊວງໄລຍະປີໃໝ່ ທີ່ຈະມາເຖິງ;
- ໃຫ້ສືບຕໍ່ຕິດຕາມ ແລະ ຄຸ້ມຄອງລາຄາສິນຄ້າ ຫ້າມບໍ່ໃຫ້ພໍ່ຄ້າຊາວຂາຍສວຍໂອກາດຂຶ້ນລາຄາສິນຄ້າ. ກໍລະນີຫາກມີຜູ້ລະເມີດສວຍໂອກາດຂືຶ້ນລາຄາສິນຄ້າ ກໍ່ໃຫ້ມີມາດຕະການເຂັ້ມງວດໃນການແກ້ໄຂ ໂດຍສະເພາະໃນຊ່ວງເທດສະການຕ່າງໆ;
- ໃຫ້ສືບຕໍ່ເອົາໃຈໃສ່ຄຸ້ມຄອງສະພາບອັດຕາແລກປ່ຽນ, ຮັກສາສະຖຽນລະພາບການເງີນ ແລະ ໄພເງິນເຟີ້ ໃຫ້ຢູ່ໃນລະດັບທີ່ສາມາດຄວບຄຸມໄດ້; ພ້ອມນີ້ ກໍ່ໃຫ້ຄົ້ນຄວ້າ ແລະ ລາຍງານທິດທາງການແກ້ໄຂບັນຫາເງິນເຟີ້ ແລະ ຄຸ້ມຄອງອັດຕາແລກປ່ຽນໄລຍະກາງ ແລະ ໄລຍະຍາວ;
- ໃຫ້ເອົາໃຈໃສ່ຕິດຕາມຊຸກຍູ້ການຜະລິດ ເປັນຕົ້ນແມ່ນ ການແກ້ໄຂບັນຫາການສະໜອງນໍ້າໃນການຜະລິດ, ການລະບາດຂອງພະຍາດສັດ (ໄຂ້ຫວັດສັດປີກ) ແລະ ການປ້ອງກັນ-ສະກັດກັ້ນສັດຕູພືດ; ພ້ອມທັງມີການຄຸ້ມຄອງຈໍາກັດການນໍາເຂົ້າ, ການສົ່ງເສີມການຜະລິດ ແລະ ຊົມໃຊ້ພາຍໃນຂອບເຂດທົ່ວປະເທດ ຢ່າງເປັນຮູບປະທໍາ. ພ້ອມດຽວກັນ, ໃຫ້ເອົາໃຈໃສ່ການຜະລິດລະດູແລ້ງ ແລະ ມາດຕະການຮັບມື້ກັບໄພແຫ້ງແລ້ງທີ່ອາດຈະເກີດຂຶ້ນ;
- ໃຫ້ເອົາໃຈໃສ່ ແລະ ຕິດຕາມເຝົ້າລະວັງສະພາບການປ່ຽນແປງອາກາດ ເປັນຕົ້ນແມ່ນ ສະພາບອາກາດທີ່ເປັນ ມົນລະພິດ ແລະ ສະພາບປະລິມານນ້ໍຳບົກແຫ້ງ ແລະ ມີການແຈ້ງເຕືອນໃຫ້ປະຊາຊົນຮັບຊາບ ແລະ ກຽມຮັບມືຢ່າງທັນການ; ຕິດຕາມ, ເຝົ້າລະວັງ, ສະກັດກັ້ນການແຜ່ລະບາດຂອງເຊື້ອໄວຣັດຊະນິດໃຫມ່ (ອັກເສບປອດ) ທີ່ພວມແຜ່ລະບາດຢູ່ ສປ ຈີນ ພ້ອມທັງໃຫ້ຂໍ້ມູນຄວາມສ່ຽງແກ່ສັງຄົມທີ່ຖືກຕ້ອງທັນການເພື່ອປ້ອງກັນ ແລະ ສະກັດກັ້ນໃຫ້ທັນເວລາ, ມີປະສິດທິຜົນ;
- ໃຫ້ສືບຕໍ່ຕິດຕາມຢ່າງໃກ້ສິດຕໍ່ສະພາບການ ຂອງສາກົນ ແລະ ພາກພື້ນ ທີ່ມີຄວາມສັບສົນ ພ້ອມທັງ ມີການ
ວິເຄາະ, ວິໄຈໃຫ້ຊັດເຈນ ທີ່ອາດສົ່ງຜົນກະທົບທາງກົງ ແລະ ທາງອ້ອມຕໍ່ ສປປ ລາວ; ພ້ອມນີ້ ກໍ່ໃຫ້ກະກຽມແຜນການເຄື່ອນໄຫວວຽກງານຕ່າງປະເທດຂອງການນໍາຂັ້ນສູງ ໂດຍສະເພາະແມ່ນ ການກຽມຕ້ອບຮັບ ແລະ ການພົບປະສອງຝ່າຍ ກັບນາຍົກລັດຖະມົນຕີມາເລເຊຍ; ບັນດາຜູ້ນໍາຂອງຕ່າງປະເທດ ທີ່ຈະເຂົ້າຮ່ວມກອງປະຊຸມສາກົນໃນເດືອນ ມີນາ 2020 ແລະ ກະກຽມເປັນເຈົ້າພາບຮ່ວມກອງປະຊຸມແມ່ນໍ້າຂອງ-ແມ່ນໍ້າລ້ານຊ້າງ ແລະ ກອງປະຊຸມທີ່ຕິດພັນ.
ເພື່ອຈັດຕັ້ງປະຕິບັດທິດຊີ້ນຳ ຂອງກອງປະຊຸມລັດຖະບານ ສະໄໝສາມັນປະຈຳເດືອນມັງກອນ 2020 ໃຫ້ມີປະສິດ ທິຜົນ, ກອງປະຊຸມ ມອບໃຫ້ ຫ້ອງວ່າການສໍານັກງານນາຍົກລັດຖະມົນຕີ ຜັນຂະຫຍາຍຜົນກອງປະຊຸມລັດຖະບານໃນຄັ້ງນີ້ ເປັນມະຕິ ແລະ ແຈ້ງການເປັນອັນລະອຽດຕື່ມ ເພື່ອມອບຄວາມຮັບຜິດຊອບ ໃຫ້ບັນດາກະຊວງ ແລະ ຂະແໜງການ ທີ່ກ່ຽວຂ້ອງ ນໍາໄປຈັດຕັ້ງປະຕິບັດ ພ້ອມທັງ ມອບໃຫ້ສະມາຊິກລັດຖະບານ ເອົາໃຈໃສ່ນຳພາຊີ້ນໍາການຈັດຕັ້ງປະຕິບັດວຽກງານຈຸດສຸມປະຈໍາເດືອນກຸມພາ ທີ່ກ່ຽວຂ້ອງກັບຄວາມຮັບຜິດຊອບຂອງຕົນ ໃຫ້ມີປະສິດທິຜົນ, ພ້ອມທັງ ສະຫຼຸບລາຍງານຜົນການຈັດຕັ້ງປະຕິບັດ ໃຫ້ຫ້ອງວ່າການສຳນັກງານນາຍົກລັດຖະມົນຕີ.